Vragmotor met R1 m se vonkelwyn gekaap | Netwerk24
Deur Warda Meyer 21 September 2020 09:09
Sers. Noloyiso Rwexana het gesê die vragmotor is verlede Donderdag omstreeks 15:00 op die hoek van Owen- en Haltweg in Elsiesrivier gekaap.
Die vragmotor het 36 palette vonkelwyn van meer as R1 miljoen vervoer.
Rwexana het gesê die voertuig kon nie opgespoor word nie, omdat die vragmotor se opsporingstoestel buite werking gestel was. Die leë voertuig is later in Lansdowne-weg opgespoor.
Volgens haar het die ondersoekers Vrydag inligting opgevolg en 'n deurbraak gemaak toe vasgestel is dat die vragmotor by 'n adres in Cretestraat, Ottery in Kaapstad stilgehou het.
Die sakeperseel is dopgehou en daar is gesien hoe bokse in 'n vragmotor gelaai word. Die polisie het die vragmotor agtervolg en voorgekeer, waarna 320 bokse vonkelwyn gevind is.
Twee verdagtes, van onderskeidelik 22 en 38 jaar oud, is in hegtenis geneem vir die besit van vermoedelik gesteelde goedere.
"Die polisie het 'n klopjag uitgevoer op die gebou in Cretestraat en 717 bokse vonkelwyn gevind. 'n 60-jarige verdagte is op die perseel in hegtenis geneem vir die besit van vermoedelik gesteelde eiendom."